Går det her mon godt? Politiken nærmer sig bommen til undergrundstoget fra Londons Heathrow-lufthavn, og normalt skal man benytte sig af Londons svar på rejsekortet, Oyster-kortet, for at få bommen til at sige ’bip’ og gå op, hvorefter der er adgang til toget.

Vi står nemlig med et visakreditkort og prøver så, om vi kan få bommen til at åbne. Jo, det går fint –’bip’, siger det, og vi er klar til at køre med toget i London. Andre turister står stadig i kø ved billetkontoret for at få udstedt et Oyster-kort. De skal også regne ud, hvor mange penge de regner med at køre for; det beløb skal overføres til kortet, og så skal de også overføre fem pund i depositum. De penge får de refunderet ved hjemrejsen, men så skal de stå i kø én gang til.

Så takket være visakortet er Politiken allerede nået flere stationer ind mod London, inden de andre turister er klar til at gå om bord i undergrundstoget.